Author: Bobi
Last saved by: Goran Stojic

ODRŽANA JEDNODNEVNA IZLOŽBA UMETNIKA SA DISTROFIJOM

Blesak kreativnog sveta sa slika i haljina

* Udruženje distrofičara Niša organizovalo jednodnevnu izložbu radova trojice svojih članova, slikara 

 Peko Ristić, Stevan Mitić i Aleksandar Rakić, trojica niških umetnika, obolelih od distrofije, izložili su juče svoje likovne radove u Oficirskom domu.
 Na jednodnevnoj izložbi Nišlije su imale priliku da upoznaju likovni svet trojice umetnika, na njihovim uljima na platnu, ali i na oslikanim haljinama.
 “Izložba je prilika da sugrađani vide naš kreativni svet i da vide da nismo jedni pored drugih, već da smo svi deo zajednice”, rekao je Ristić, koji je, inače i predsednik Udruženja distrofičara Niša, koje je organizovalo izložbu.
 Stevan Mitić je naglasio da je izlaganje radova “mogućnost da se skrene pažnja javnosti” i da se pokaže ono što nastaje u slikarskom ateljeu, podsetivši i da su niški umetnici sa distrofijom nedavno izlagali svoje radove i u Beogradu.
 Aleksandar Rakić, pored slika, izložio je i neobične, unikatne haljine, koje je ručno oslikavao.
 “Za izradu jedne haljine treba mi u proseku sedam dana”, otkrio je Rakić.
 Izložbi su prisustvovali gradonačelnik Darko Bulatović i drugi predstavnici lokalne samouprave, koji su naglasili da će budžet za rad organizacija osoba sa invaliditetom biti uvećan u narednoj godini, sa sadašnjih 20, na 21 milion dinara.
 “Grad će za milion dinara uvećati stavku za finansiranje udruženja osoba sa invaliditetom, pored toga što finansira i uslugu personalne asistencije. Lokalna samouprava ima izuzetnu saradnju sa udruženjima osoba sa invaliditetom i nastoji da izađe u susret svim sugrađanima sa invaliditetom, bez obzira da li su članovi ovih udruženja. Radićemo dalje i na uklanjanju arhitektonskih prepreka”, navela je Mirjana Popović, načelnica Sekretarijata za dečiju, socijalnu i primarnu zaštitu.
                                               O.M.
LEG:POVEĆAVA SE BUDŽET ZA UDRUŽENJA OSOBA SA INVALIDITETOM:Darko Bulatović
LEG:NISMO JEDNI PORED DRUGIH,SVI SMO DEO ZAJEDNICE:
LEG:ULJA NA PLATNU,ALI I OSLIKANE HALJINE:izložba trojice niških umetnika obolelih od distrofije
(Projekat “Nišlije se uključuju u odlučivanje” sufinansiran iz budžeta grada Niša)